
	[image: image1.jpg]



	

	
	EUROPA-PARLAMENTET
	2009 - 2014


Mødedokument

<Date>{12/09/2011}12.9.2011</Date>
<NoDocSe>B7‑0482/2011</NoDocSe>
<TitreType>FORSLAG TIL BESLUTNING</TitreType>
<TitreSuite>på baggrund af redegørelse fra næstformanden i Kommissionen/Unionens højtstående repræsentant for udenrigsanliggender og sikkerhedspolitik</TitreSuite>
<TitreRecueil>jf. forretningsordenens artikel 110, stk. 2,</TitreRecueil>
<Titre>om situationen i Syrien</Titre>
<RepeatBlock-By><Depute>Véronique De Keyser, Hannes Swoboda, Pino Arlacchi, Emine Bozkurt, Harlem Désir, Richard Howitt, María Muñiz De Urquiza, Vincent Peillon, Carmen Romero López, Roberto Gualtieri</Depute>
<Commission>{S&D}for S&D-Gruppen</Commission>
</RepeatBlock-By>
B7‑0482/2011
Europa-Parlamentets beslutning om situationen i Syrien

Europa-Parlamentet,

–
der henviser til sine tidligere beslutninger om Syrien, særlig beslutning af 7. juli 2011 om Syrien, Bahrain og Yemen på baggrund af situationen i den arabiske verden og Nordafrika,

–
der henviser til erklæring af 19. august 2011 fra Europa-Parlamentets formand om situationen i Syrien og det internationale samfunds reaktioner,

–
der henviser til Rådets afgørelse 2011/522/FUSP om ændring af afgørelse 2011/273/FUSP om restriktive foranstaltninger over for Syrien, Rådets afgørelse 2011/523/EU om delvis suspension af anvendelsen af samarbejdsaftalen mellem Det Europæiske Økonomiske Fællesskab og Den Arabiske Republik Syrien og Rådets forordning (EU) nr. 878/2011 om ændring af forordning (EU) nr. 442/2011 om restriktive foranstaltninger på baggrund af situationen i Syrien, alle af 2. september 2011,

–
der henviser til erklæringerne fra den højtstående repræsentant/næstformanden i Kommissionen af 8. og 31. juli 2011, 1., 4., 18., 19., 23. og 30. august 2011  og 2. september 2011 om Syrien,

–
der henviser til Rådets konklusioner af 18. juli 2011 om Syrien,

–
der henviser til den fælles meddelelse "En ny tilgang til nabolande i forandring" af 25. maj 2011 fra Kommissionen og den højtstående repræsentant til Europa-Parlamentet, Rådet, Det Europæiske Økonomiske og Sociale Udvalg og Regionsudvalget,

–
der henviser til erklæring af 3. august 2011 fra formandskabet for FN's Sikkerhedsråd,

–
der henviser til den resolution, som FN's Menneskerettighedsråd vedtog på sin særlige samling om menneskerettighedssituationen i Den Syriske Arabiske Republik den 23. august 2011,

–
der henviser til forretningsordenens artikel 110, stk. 2,

A.
der henviser til, at over 2 600 civile, som for nylig bekræftet af FN's højkommissær for menneskerettigheder, Navi Pillay, er blevet dræbt og mange andre såret, arresteret og tilbageholdt i forbindelse med det syriske regimes overlagte brutale undertrykkelse af fredelige demonstranter og menneskerettighedsaktivister siden marts 2011,

B.
der henviser til, at det trods omfattende international fordømmelse kan konstateres, at de syriske sikkerhedsstyrker gør sig skyld i fortsatte og stadig mere omsiggribende voldelige overgreb på fredelige demonstranter,

C.
der henviser til, at de af præsident Bashar al-Assad bekendtgjorte og lovede reformer aldrig er blevet gennemført i praksis,

D.
der henviser til, at mange syrere ser sig konfronteret med en stadig dårligere humanitær situation som følge af vold og fordrivelser; der henviser til, at Syriens nabolande og det internationale samfund gør sig betydelige anstrengelser for at forhindre en yderligere forværring og eskalering af denne humanitære krise,

E.
der henviser til, at det syriske regime nægter internationale humanitære organisationer og menneskerettighedsorganisationer samt internationale medier adgang til Syrien,

F.
der henviser til, at krisen i Syrien udgør en trussel mod stabiliteten og sikkerheden i hele Mellemøsten,

G.
der henviser til, at associeringsaftalen mellem Det Europæiske Fællesskab og dets medlemsstater på den ene side og Den Syriske Arabiske Republik på den anden side, aldrig er blevet undertegnet; der henviser til, at undertegnelsen af aftalen efter anmodning fra Syrien har været udsat siden oktober 2009; der henviser til, at Rådet besluttede ikke at foretage sig yderligere på dette område samt delvis at suspendere anvendelsen af den eksisterende samarbejdsaftale,

H.
der henviser til, at den nye indfaldsvinkel, som Kommissionen og den højtstående repræsentant har foreslået som en ny tilgang til nabolande i forandring, er baseret på et gensidigt ansvarsforhold og en fælles forpligtelse over for de universelle værdier menneskerettigheder, demokrati og retsstatslige principper;

I.
der henviser til, at medlemmer af Europa-Parlamentet i de forløbne måneder ved adskillige lejligheder har mødt og afholdt drøftelser med repræsentanter for den syriske eksilopposition, 

1.
fordømmer på det kraftigste Bashar al-Assad-styrets overlagte voldelige undertrykkelse af fredelige demonstranter, menneskerettighedsaktivister og det syriske folk helt generelt; udtrykker sin medfølelse med ofrenes familier; giver udtryk for sin solidaritet med det syriske folk, glæder sig over dets mod og beslutsomhed og støtter på det kraftigste dets legitime demokratiske forhåbninger;

2.
konstaterer, at præsidentens bekendtgørelser og løfter om reformer, ophævelse af undtagelsestilstanden og amnestier har mistet al troværdighed;

3.
konstaterer, at disse udviklinger har undergravet det syriske styres legitimitet, og opfordrer præsident Bashar al-Assad til at træde tilbage for at bane vej for opfyldelsen af det syriske folks legitime demokratiske forhåbninger;

4.
kræver atter, at den voldelige undertrykkelse af fredelige demonstranter og chikane mod deres familier bringes til øjeblikkeligt ophør, at alle tilbageholdte demonstranter, politiske fanger, menneskerettighedsforkæmpere og journalister løslades, at internationale humanitære organisationer og menneskerettighedsorganisationer samt internationale medier gives fuld adgang til landet, og at borgernes får adgang til kommunikations- og informationsnet i Syrien; 

5.
gentager sit krav om en uafhængig, gennemsigtig og effektiv undersøgelse af de drab, arrestationer, vilkårlige tilbageholdelser og påståede tvungne forsvindinger og tilfælde af tortur, som de syriske sikkerhedsstyrker har gjort sig skyld i, for at sikre, at gerningsmændene bag disse handlinger stilles til ansvar; glæder sig i denne forbindelse over den resolution, som FN's Menneskerettighedsråd vedtog for nylig, og som indeholder krav om, at der sendes en uafhængig international undersøgelseskommission til Syrien med den opgave at undersøge alle påstande om regimets krænkelser af de internationale menneskerettighedsbestemmelser siden marts 2011 for at fastslå kendsgerninger og omstændigheder omkring disse forbrydelser og krænkelser, identificere de ansvarlige og sikre, at gerningsmændene stilles til ansvar;

6.
kræver samtidig, at der indledes en øjeblikkelig, ægte og inklusiv politisk proces med deltagelse af alle demokratiske politiske aktører og civilsamfundsorganisationer, idet en sådan kunne danne grundlag for en fredelig og uigenkaldelig overgang til demokrati i Syrien; glæder sig i denne forbindelse over den nylige erklæring fra formandskabet for FN's Sikkerhedsråd, hvori det understreges, at den eneste løsning på den aktuelle krise i Syrien er en inklusiv politisk proces under syrisk ledelse;

7.
glæder sig over og støtter den nylige udvidelse af omfanget af EU's sanktioner i form af indefrysning af aktiver og rejseforbud til også at omfatte andre enkeltpersoner og organisationer, som støtter eller drager fordel af det syriske styre, samt forbuddet mod import i EU af syrisk olie og andre mineralolieprodukter; kræver imidlertid, at der indføres flere sanktioner, som er vendt mod regimet, men begrænser de negative indvirkninger på befolkningens levevilkår til det mindst mulige;

8.
gentager, at det bakker kraftigt op om de diplomatiske anstrengelser, som EU-medlemsstaterne gør sig i FN's Sikkerhedsråd og andre internationale fora for at finde frem til, hvorledes det internationale samfund bedst kan reagere på krisen i Syrien;

9.
glæder sig over den humanitære bistand, som nabolande til Syrien har ydet til syriske flygtninge; tilskynder EU og dets medlemsstater til fortsat at samarbejde med nabolande til Syrien, Den Arabiske Liga, andre internationale aktører og ngo'er for at forhindre, at den aktuelle krise i Syrien, herunder den humanitære krise, eventuelt eskalerer og breder sig til andre områder i regionen, og at der sker en yderligere forværring af den humanitære krise inden for landets egne grænser;

10.
efterlyser yderligere opmuntring og støtte til de nye organiserede syriske demokratiske oppositionskræfter både inden og uden for landets grænser;

11.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter og Den Syriske Arabiske Republik regering og parlament.

